Lærumgården

**Lærumgården** er en bygård som ligger på nedre del av Strømsø i Drammen, på hjørnet mellom Tollbugata og Gyldenløvesplass, i et område med mye eldre bebyggelse. Anlegget består av en hovedbygning med sidefløy og en sidebygning som forlenger denne. Ved seksjonering i 1992 ble bakgården innredet med parkeringsplass og steinlagdt uteareal. Hovedbygningen ligger med front ut mot Tollbugata, som tidligere ble kalt Fremgaten, Storgaten eller Strømsø storgate. Utover på 1700- og 1800-tallet ble denne gata mer og mer sentral for flere av byens handelshus, og her finnes flere fredete bygårder fra perioden. På Gyldenløves plass like ved stod også det gamle magasinet fra 1782. Gården er vedtaksfredet med kulturminneid: 86462.

## Bygninger

### Hovedbygning
Hovedbygningen fikk sin nåværende form av kjøpmann Michael Malling i 1809–10, i empirestil, men består av to eldre tømmerkjerner fra første halvdel av 1700-tallet. Bygningene hadde utkraget 2. etasje i front ut mot Tollbugata, med hver sin kjeller.
Ombyggingen førte disse sammen under samme tak, og med ny fasade ut mot gata. Trolig er også flere av de indre deleveggene i utmurt bindingsverk fra denne ombyggingen. Sidefløyen virker å være yngre. Bygningen har senere fungert både som bolig og kontor. Oppussing omkring 1980 medførte at svalgangen ble tilbakeført, og bygningene fikk sin nåværende fargesetting etter undersøkelser. 
Bygningen er reist på naturstein og gul og rød tegl. To separate kjellere. Hvelvkjeller med flere "armer" i sørøst, og en større kjeller i nordvest. Svalgang i sveitserstil i to etasjer inn mot bakgården. Bygningen er kledt med lektepanel mot Tollbugata, og lektepanel med karniss mot Gyldenløvesplass.. Frontfasaden har et symmetrisk utseende, men med hovedinnganghelt til høyre. Tofløyet empiredør med fem speilfyllinger i hvert blad. Gamle profilerte gerikter. Den har en marmortrapp i Louis-seize-stil. Svalgangen strekker seg langs hele hovedbygningen mot gårdsplassen, med innkledte trapper også i sidefløyen. Søyler og balustrade i sveitserstil er tilbakeført. Tekket med rød teglstein, mens den noe yngre sidefløyen har saltak. Gamle takvinduer. Enkel gesims.

* Enkeltminneart: Hovedbygning
* Opprinnelig funksjon: Bolig
* Datering: 1700-tallet
* Vernestatus: Vedtaksfredet
* Vernedato: 6. juni 1923
* KulturminneID: 86462-1
* Lengde: 31,3
* Bredde: 12,3
* Skorsteiner: 5
* Etasjer: 2
* Restaurert: 1809
* Stil: Empirestil
* Adresse: Gyldenløves plass 1, 3044 Drammen

### Sidebygning
Sidebygningen er trolig fra 1700-tallet, men fikk ny kledning og nye vinduer i sveitserstil i siste halvdel av 1800-tallet. Halvannenetasjes panelt tømmerbygning, bygd sammen med hovedbygningens sidefløy i øst. Bygningen er reist på en pusset natursteinsmur av tegl og stein.

* Enkeltminneart: Sidefløy
* Opprinnelig funksjon: Bolig
* Datering: 1700-tallet
* Vernestatus: Vedtaksfredet
* Vernedato: 1. januar 1923
* KulturminneID: 86462-2
* Lengde: 23,2
* Bredde: 6,6
* Skorsteiner: 3
* Etasjer: 1,5
* Stil: Empirestil
* Adresse: Gyldenløves plass 1, 3044 Drammen

## Navn
Bygningen er oppkalt etter bankadministrator og branninspektør John Lærum (1799-1867), som bodde og drev kolonial- og skipsprovisjonsforretning ved Gyldenløves Plass.

## Referanser